b'\n_START_ARTICLE_\nJaroslav Adam proti Slova\xc5\xa1ki\n_START_SECTION_\nOzadje primera\n_START_PARAGRAPH_\nJaroslav Adam je \xc5\xa1estnajstletni slova\xc5\xa1ki dr\xc5\xbeavljan romskega izvora, ki je bil aretiran, skupaj s \xc5\xa1e dvema osumljencema, zaradi suma ropa. Obto\xc5\xbebe zaradi ropa so bile zavr\xc5\xbeene. Par tednov kasneje je gospod Adam vlo\xc5\xbeil prito\xc5\xbebo ministrstvu za notranje zadeve, zaradi kr\xc5\xa1enja njegovih pravic med preiskavo, ki pa je bila zavrnjena. Kasneje se je prito\xc5\xbeil \xc5\xa1e na ustavno sodi\xc5\xa1\xc4\x8du, vendar so njegovo prito\xc5\xbebo tudi tam zavrnili._NEWLINE_Jaroslav Adam zatrjuje, da je bil pretepen, natan\xc4\x8dneje oklofutan, prikraj\xc5\xa1an za hrano in pija\xc4\x8do, podvr\xc5\xbeen psihi\xc4\x8dnemu pritisku in diskriminaciji na podlagi rase s strani policije med njegovim pridr\xc5\xbeanjem. Prav tako zatrjuje, da o njegovem pridr\xc5\xbeanju ni bil obve\xc5\xa1\xc4\x8den njegov zakoniti zastopnik in da je bila preiskava njegove prito\xc5\xbebe neustrezna.\n_START_SECTION_\nPostopek in odlo\xc4\x8ditev ES\xc4\x8cP\n_START_PARAGRAPH_\nOsrednje vpra\xc5\xa1anje, na katerega je sodi\xc5\xa1\xc4\x8de odgovarjalo je: "Ali je policija kr\xc5\xa1ila pravice Jaroslava Adama in ali je bila preiskava njegove prito\xc5\xbebe neustrezno izvedena?"_NEWLINE_Evropsko sodi\xc5\xa1\xc4\x8de za \xc4\x8dlovekove pravice je ugotovilo, da se obto\xc5\xbebe Jaroslava Adama ne skladajo z dokazi. Ta je dejal, da je prejel udarec na desno lice medtem ko, je zdravnik podal izjavo, da mu je zateklo levo lice. Prav tako je primanjkovalo dokazov o drugih obto\xc5\xbebah, ki jih je podal gospod Adam. Kljub temu pa je sodi\xc5\xa1\xc4\x8de opazilo, da organ, ki je preiskoval Adamove obto\xc5\xbebe, preiskave ni izvedel dovolj natan\xc4\x8dno. \xc5\xa0e vedno so namre\xc4\x8d ostale neskladnosti, ki so bile nere\xc5\xa1ene. Neodgovorjeno je ostalo vpra\xc5\xa1anje zateklega lica, saj pristojni organ ni zasli\xc5\xa1al zdravnika, ki je obravnaval gospoda Adama, niti niso navzkri\xc5\xbeno zasli\xc5\xa1ali vpletenih policistov ali izpeljali intervjuja z gospodom Adamom in policisti. Prav tako je ustavno sodi\xc5\xa1\xc4\x8de popolnoma zanemarilo obto\xc5\xbebe gospoda Adama, da o njegovem pridr\xc5\xbeanju niso obvestili njegovega zakonitega zastopnika in da ni dobil hrane in pija\xc4\x8de. Evropsko sodi\xc5\xa1\xc4\x8de za \xc4\x8dlovekove pravice je odlo\xc4\x8dilo, da je pri\xc5\xa1lo do nepravilno izvedene preiskave._NEWLINE_Sodi\xc5\xa1\xc4\x8de je odlo\xc4\x8dilo, da ni pri\xc5\xa1lo do ne\xc4\x8dlove\xc5\xa1kega ali poni\xc5\xbeujo\xc4\x8dega ravnanja, vendar pa je pri\xc5\xa1lo do nepravilne preiskave prito\xc5\xbebe gospoda Adama, zato mu mora Slova\xc5\xa1ka izpla\xc4\x8dati 1500 evrov za nepremo\xc5\xbeenjsko \xc5\xa1kodo in 3000 evrov za njegove stro\xc5\xa1ke.\n_START_SECTION_\nGlasovanje\n_START_PARAGRAPH_\nGlasovalo je sedem sodnikov, to so bili L. Lopez Guerra, H. Jaederblom, H. Keller, B Lubarda, P. Pastor Vilanova, A. Pola\xc4\x8dkova in G. A. Serghides. \xc5\xa0est glasov proti enemu (G. A. Serghides) so odlo\xc4\x8dili, da ni pri\xc5\xa1lo do ne\xc4\x8dlove\xc5\xa1kega in poni\xc5\xbeujo\xc4\x8dega ravnanja in soglasno odlo\xc4\x8dili, da je pri\xc5\xa1lo do nepravilne izvedene preiskave._NEWLINE_Sodnik Serghides je podal svoje delno odklonilno lo\xc4\x8deno mnenje.'